กฎกระทรวง ฉบับที่ 15 (พ.ศ. 2526) ออกตามความในพระราชบัญญัติรถยนต์ พ.ศ. 2522
กฎกระทรวง
ฉบับที่ ๑๕
(พ.ศ. ๒๕๒๖)
ออกตามความในพระราชบัญญัติรถยนตร์
พ.ศ. ๒๕๒๒[๑]
 

อาศัยอำนาจตามความในมาตรา ๕ (๑๘) แห่งพระราชบัญญัติรถยนตร์ พ.ศ.
๒๕๒๒ และมาตรา ๒๙ ทวิ แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๒) พ.ศ. ๒๕๒๔ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ รถยนตร์นั่งส่วนบุคคลไม่เกินเจ็ดคนที่ไม่ใช้เครื่องยนต์ลูกสูบ
ให้เทียบเป็นความจุของกระบอกสูบตามบัญชีเทียบซึ่งนายทะเบียนประกาศกำหนดโดยความเห็นชอบของกระทรวงอุตสาหกรรม

ข้อ ๒ รถยนตร์นั่งส่วนบุคคลไม่เกินเจ็ดคนที่มีการเปลี่ยนแปลงขนาดของกระบอกสูบ
ให้คำนวณความจุของกระบอกสูบโดยถือเอาความจุของกระบอกสูบเดิม

ข้อ ๓ รถยนตร์นั่งส่วนบุคคลไม่เกินเจ็ดคนที่มีการเปลี่ยนแปลงเครื่องยนตร์
ให้คำนวณความจุของกระบอกสูบตามเกณฑ์ดังนี้
(๑) ในกรณีที่แบบของเครื่องยนต์ที่เปลี่ยนแปลงตรงกับแบบของเครื่องยนตร์ที่
นายทะเบียนได้ประกาศกำหนดตามมาตรา ๒๙ ตรี ให้ถือเอาความจุของกระบอกสูบตามแบบของเครื่องยนตร์นั้น
(๒) ในกรณีที่ประกาศของนายทะเบียนตามมาตรา ๒๙ ตรี
ไม่ครอบคลุมถึงแบบของเครื่องยนตร์ที่เปลี่ยนแปลง ให้ถือเอาความจุของกระบอกสูบตามหนังสือคู่มือประจำรถยนตร์ที่ใช้เครื่องยนตร์แบบนั้น
หรือหนังสือคู่มือของเครื่องยนตร์แบบนั้นซึ่งนายทะเบียนเห็นชอบเป็นเกณฑ์คำนวณโดยอนุโลม


ให้ไว้ ณ วันที่ ๒๖ มกราคม พ.ศ. ๒๕๒๖
พลเอก สิทธิ จิรโรจน์
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศกฎกระทรวงฉบับนี้ คือ
เนื่องจากมาตรา ๒๙ ทวิ แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๒) 
พ.ศ. ๒๕๒๔ กำหนดให้เกณฑ์เทียบความจุหรือคำนวณความจุของกระบอกสูบของเครื่องยนตร์สำหรับรถยนตร์นั่งส่วนบุคคลไม่เกินเจ็ดคนที่ไม่ใช้เครื่องยนตร์ลูกสูบ
ซึ่งจะคำนวณความจุของกระบอกสูบได้หรือที่มีการเปลี่ยนแปลงขนาดของกระบอกสูบ
หรือเครื่องยนตร์เป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๐๐/ตอนที่ ๑๒/ฉบับพิเศษ หน้า ๑๖/๓ กุมภาพันธ์ ๒๕๒๖